Марко Ганчев
Нищо работа

chitanka.info

Случи се лошо нещо —

от едно нещо не излезе нищо.

Но това не беше най-лошото нещо.

Най-лошото нещо

беше, че де що

народ бяхме край онуй нещо,

мъка ни хвана нещо:

тюх, не излезе нищо!

Изгледаха ни зловещо:

я не правете от нищо нещо!

Възразяваме ние горещо,

че не е то от нищо нещо,

защото от онова нещо

не излезе нищо.

Направиха ни на нищо.

А то било просто нещо:

трябвало да се правим,

че няма нищо…

1977

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.